Bekende SA operasanger sterfJohan Botha. Foto: http://www.johan-botha.com/ Johan Botha, ŉ wêreldbekende Suid-Afrikaanse operasanger, het Woensdag in die ouderdom van 51 gesterf. The Royal Opera het die nuus op hul Twitter-profiel bevestig. Hy het aan lewerkanker gesterf. Botha, sy vrou en twee kinders het in Wene in Oostenryk gewoon. Botha is as een van die grootste operasangers van ons tyd beskryf en het in die beroemdste operahuise oor die hele wêreld opgetree. Hy het sy internasionale debuut gelewer toe hy in 1993 tydens ŉ uitvoering van Madama Butterfly in die Opéra Bastille in Parys, Frankryk, te sien was. In 2004 is Botha as ŉ Kammersänger by die Vienna State Opera aangestel, ŉ baie gesogte titel wat sy status as vername operasanger bevestig het. Kasper Holten, die direkteur van die Royal Opera House in Londen, het Donderdag op sy Twitter-profiel aan Botha hulde gebring. “So hartseer om van Johan Botha se afsterwe te verneem. Sal nooit sy laaste uitvoering in Die Frau ohne Schatten vergeet nie,” het hy geskryf.